MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

An 21 Samhain 2019 ghlac an Chomhairle Rialachán Cur Chun Feidhme (AE) 2019/2026 lena leasaítear Rialachán Cur Chun Feidhme (AE) Uimh. 282/2011 maidir le soláthairtí earraí nó seirbhísí a éascaítear le comhéadain leictreonacha agus leis na scéimeanna speisialta do dhaoine inchánach a sholáthraíonn seirbhísí do dhaoine neamh‑inchánach, agus a dhéanann ciandíolacháin earraí agus soláthairtí earraí tí áirithe.

1 Eanáir 2021 an dáta a socraíodh LE hAGHAIDH cur i bhfeidhm an chuid is mó den phacáiste chuimsitheach reachtaíochta seo maidir le CBL a nuachóiriú LE hAGHAIDH ríomhthráchtáil thrasteorann gnólacht le tomhaltóir (‘pacáiste ríomhthráchtála CBL’), lena n‑áirítear na forálacha cur chun feidhme.

Chuir an Coimisiún staid na himeartha i láthair maidir le hullmhacht na mBallstát an 14 Feabhra 2020 agus dheimhnigh an chuid is mó de na Ballstáit go mbeadh siad in ann na rialacha a chur i bhfeidhm faoin dáta dlite. Chuir dhá Bhallstát imní in iúl agus d’iarr siad go gcuirfí siar an teacht i bhfeidhm go ceann bliana nó níos mó. Thairg an Coimisiún cúnamh do na Ballstáit a raibh deacrachtaí acu chun cabhrú leo na constaicí sin a shárú agus bhí sé muiníneach go mbeadh na Ballstáit réidh faoin 1 Eanáir 2021.

De dheasca ráig gan choinne ghéarchéim COVID‑19 agus a tionchar ollmhór, áfach, bhí ar na Ballstáit a gcuid tosaíochtaí a athrú agus acmhainní a ath‑leithdháileadh chun an phaindéim a chomhrac in áit an pacáiste ríomhthráchtála CBL a chur chun feidhme. Dá bhrí sin, ní féidir leis na Ballstáit eile a dhearbhú níos mó go mbeidh siad in ann bailchríoch a chur ar an obair ullmhúcháin chun na rialacha nua a chur i bhfeidhm faoin 1 Eanáir 2021. Tá contúirt ann go mbeidh moill leis an gcóras TF ar an leibhéal náisiúnta, ar córas é a bhfuil gá leis chun na rialacha atá leagtha síos sna Treoracha ríomhthráchtála CBL a chur chun feidhme, agus dá dheasca sin cuirtear i gcontúirt ullmhacht roinnt Ballstát chun na rialacha nua a chur i bhfeidhm amhail ón 1 Eanáir 2021. Chuir príomhoibreoirí eacnamaíocha imní den chineál céanna in iúl, go háirithe oibreoirí cúiréara agus poist, a mhol go láidir don Choimisiún dáta chur i bhfeidhm an phacáiste ríomhthráchtála CBL a chur ar atráth go ceann 6 mhí de dheasca ghéarchéim COVID‑19.

Thionóil an Coimisiún cruinniú leis na Ballstáit an 24 Aibreán 2020 chun measúnú a dhéanamh ar a n‑ullmhacht maidir leis na rialacha nua a chur i bhfeidhm amhail ón 1 Eanáir 2021. Dheimhnigh formhór na mBallstát go bhfuil sé ar a gcumas fós na rialacha a chur i bhfeidhm in am, ach chuir siad i dtábhacht go bhfuil na forálacha ar fheidhmiú an phacáiste ríomhthráchtála CBL bunaithe ar an bprionsabal gur cheart go mbeadh sé ar chumas na mBallstát uile iad a chur i bhfeidhm i gceart, agus mar sin go mbeidís réidh chun tacú le cur i bhfeidhm na rialacha a chur ar atráth nach mairfeadh níos faide ná 6 mhí.

Is í príomhsprioc an togra seo dátaí chur i bhfeidhm rialacha chur chun feidhme an phacáiste ríomhthráchtála CBL atá leagtha síos i Rialachán Cur Chun Feidhme (AE) 2019/2026 a beartaíodh don 1 Eanáir 2021 a chur ar atráth go ceann 6 mhí. Dá dheasca sin, is é dáta nua an cur i bhfeidhm an 1 Iúil 2021. Moltar é a chur ar atráth go ceann 6 mhí, mar gur ceart an mhoill a choinneáil chomh gairid agus is féidir ar mhaithe le caillteanais bhuiséadacha bhreise do Bhallstáit a íoslaghdú.

•Comhsheasmhacht le forálacha beartais atá sa réimse beartais cheana

Is í sprioc ghinearálta an togra seo feidhmiú rianúil an mhargaidh inmheánaigh, iomaíochas ghnólachtaí an Aontais agus an gá atá le cánachas éifeachtach an gheilleagair dhigitigh a áirithiú. Tá an pacáiste ríomhthráchtála CBL ag teacht le cur i bhfeidhm phrionsabal an chinn scríbe maidir le CBL amach anseo, mar atá leagtha amach sa phlean gníomhaíochta maidir le CBL a dtacaíonn an Chomhairle leis.

De bhreis ar an bplean gníomhaíochta maidir le CBL, aithnítear an pacáiste ríomhthráchtála CBL ina phríomhthionscnamh den Straitéis maidir le Margadh Aonair Digiteach (‘Straitéis DSM’) chomh maith leis an Straitéis maidir le Margadh Aonair agus an Plean Gníomhaíochta Ríomhrialtais.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá an togra bunaithe ar Airteagal 397 de Threoir 2006/112/CE maidir leis an gcomhchóras cánach breisluacha (an ‘Treoir CBL'). Foráiltear leis an airteagal seo go nglacfaidh an Chomhairle na bearta is gá chun Treoir CBL a chur chun feidhme, ag gníomhú di d'aon toil ar thogra ón gCoimisiún.

•Coimhdeacht (maidir le hinniúlacht neamheisiach)

Athraíonn an togra seo dáta chur i bhfeidhm na rialacha cur chun feidhme maidir leis an bpacáiste ríomhthráchtála CBL a ghlac an Chomhairle i mí na Samhna 2019 agus an dáta sin socraithe an 1 Eanáir 2021. Tá dlúthbhaint aige seo leis an togra chun an dáta LE hAGHAIDH chur i bhfeidhm an phacáiste ríomhthráchtála CBL, lena n‑áirítear, dá bharr, na gníomhartha dlíthiúla ar fad lena mbaineann. Déantar an togra seo de dheasca ghéarchéim COVID‑19 agus mar fhreagra air óir tugann sé dúshlán do na Ballstáit ar an leibhéal náisiúnta chun dul i ngleic leis an staid éigeandála atá ann faoi láthair agus dá dheasca sin, tá deacrachtaí ag cuid acu a dhearbhú go gcuirfidh siad bailchríoch leis an obair ullmhúcháin chun na rialacha nua a chur i bhfeidhm amhail ón 1 Eanáir 2021. Tá na forálacha maidir le feidhmiú an phacáiste ríomhthráchtála CBL bunaithe ar an bprionsabal gur cheart do gach Ballstát a bheith in ann iad a chur i bhfeidhm mar is ceart.

Glacann an Chomhairle na bearta is gá chun Treoir CBL a chur chun feidhme, ag gníomhú di d'aon toil ar thogra ón gCoimisiún. Dá bharr sin, tá ga le togra ón gCOMHAIRLE chun an dáta a athrú LE hAGHAIDH cur i bhfeidhm na mbearta cur chun feidhme ar glacadh leo cheana, ar athrú é nach féidir a bhaint amach trí bhíthin gníomhaíochtaí aontaobhacha ar an leibhéal náisiúnta.

Dá bhrí sin, tá an togra ag teacht le prionsabal na coimhdeachta.